**V prvých piatich mesiacoch investori zadali zákazky na stavebné práce v celkovej hodnote 667 miliónov EUR**

**Bratislava 7. júla – Od januára do mája 2017 bolo ukončených celkom 286 verejných obstarávaní na stavebné práce v celkovej hodnote 667 miliónov EUR. Z hľadiska počtu zadaných zákaziek to síce medziročne predstavuje významný štvorpätinový pokles, z hľadiska ich objemu ide však, oproti porovnateľnému obdobiu minulého roka, o štyridsaťpercentný nárast. Tento nepomer medzi poklesom počtu vyhlásených verejných obstarávaní pri náraste ich objemu pretrváva aj u vyhlásených obstarávaní za prvých päť mesiacov tohto roka . Vyplýva to z najnovšej analýzy spracovanej analytickou spoločnosťou CEEC Research na základe údajov poskytnutých Úradom pre verejné obstarávanie ku koncu mája 2017.**

V máji tohto roka vyhlásili verejní obstarávatelia, obstarávatelia a subjekty, ktorým bola poskytnutá dotácia 162 verejných obstarávaní na stavebné práce v celkovej hodnote 257 miliónov EUR. Zatiaľ čo v medziročnom porovnaní ide z hľadiska počtu verejných obstarávaní o kladnú stagnáciu (nárast 1,3 %), z hľadiska objemu investícií ide o významný dvojpätinový (41,4 %) nárast. Najväčšiu verejnú zákazku tohto mesiaca v celkovej hodnote 138,9 miliónov EUR vyhlásil obstarávateľ Vodohospodárska výstavba, štátny podnik na inováciu a modernizáciu plavebných komôr pre zvýšenie bezpečnosti a intenzity vodnej dopravy na vodnom diele Gabčíkovo.

Od januára do mája 2017 bolo vo Vestníku verejného obstarávania zverejnených 1 040 zákaziek v celkovej hodnote 1,21 miliardy EUR. Oproti porovnateľnému obdobiu minulého roka to predstavuje viac než polovičný (55,7 %) pokles vyhlásených obstarávaní, avšak ich hodnota zaznamenala naopak desatinový (8,8 %) nárast. Medziročné porovnanie pritom výrazne ovplyvnila zákazka zadávateľa ŽSR z januára 2017 (Modernizácia železničnej trate Devínska Nová Ves – štátna hranica SR/ČR v celkovej hodnote 305 miliónov EUR). Po modelovom odčítaní tejto zákazky by objem verejných investícií klesol o 18,7 %. *"Objem vyhlásených a zadaných obstarávaní na stavebné práce je oproti minulému roku vyšší, avšak hodnota obstarávaní je výrazne ovplyvnená niekoľkými veľkými investíciami pre ŽSR a Vodohospodársku výstavu v sume 400 miliónov EUR. Malý počet zákaziek vyvolá u stavebných firiem silný konkurenčný boj a tlak na už tak nízke ceny. Výrazne v tomto období zrejme nepomôžu ani projekty financované z eurofondov kvôli ich nízkej pripravenosti u väčšiny operačných programov,"* hovorí  **Miroslav Beka, riaditeľ spoločnosti HOCHTIEF SK.**

**Počet a objem vyhlásených verejných obstarávaní**

|  |  |  |
| --- | --- | --- |
| Stavebné práce | Počet | Objem |
| Počet | medziročná zmena v % | objem v mil. EUR | medziročná zmena v % |
| 2012 | 2 030 |  | . | 2 340 |  | . |
| 2013 | 3 307 | 🡅 | +62,9 | 3 907 | 🡅 | +67,0 |
| 2014 | 2 822 | **🡇** | -14,7 | 2 517 | **🡇** | -35,6 |
| 2015 | 3 776 | 🡅 | +33,8 | 3 240 | 🡅 | +28,7 |
| 2016 | 2 930 | 🡇 | -22,4 | 1 948 | 🡇 | -39,9 |
|  **Január až máj 2017** | **1 040** | 🡇 | **-55,7** | **1 205** | 🡅 | **+8,8** |

Zdroj: Vestník verejného obstarávania, výpočty CEEC Research

Počas prvých piatich mesiacov tohto roka investori ukončili a konkrétnym dodávateľom zadali celkom 286 verejných obstarávaní na stavebné práce v celkovej hodnote 667 miliónov EUR. V  medziročnom porovnaní to síce predstavuje pokles počtu ukončených verejných obstarávaní o 80 %, avšak z hľadiska ich objemu ide, oproti porovnateľnému obdobiu minulého roka, o dvojpätinový (39,5 %) nárast. Tento stav významne ovplyvnila stavebná zákazka zadaná Národnou diaľničnou spoločnosťou, a. s. na diaľnicu D1 Prešov západ – Prešov juh v celkovej hodnote 356 miliónov EUR, ktorá predstavuje viac než polovicu doterajšieho tohtoročného objemu zadaných stavebných zákaziek. Niektoré verejné obstarávania stále prebiehajú, a preto treba očakávať, že v ďalších mesiacoch dôjde ešte k aktualizácii a upresneniu dát.

**Počet a objem ukončených verejných obstarávaní**

|  |  |  |
| --- | --- | --- |
| Stavebné práce | Počet | Objem |
| Počet | medziročná zmena v % | objem v mil. EUR | medziročná zmena v % |
| 2012 | 2 007 |  | . | 1 441 |  | . |
| 2013 | 2 655 | 🡅 | +32,3 | 2 598 | 🡅 | +80,3 |
| 2014 | 2 004 | **🡇** | -24,5 | 2 413 | **🡇** | -7,1 |
| 2015 | 2 302 | 🡅 | +14,9 | 1 671 | **🡇** | -30,8 |
| 2016 | 2 143 | 🡇 | -6,9 | 1 930 | 🡅 | +15,5 |
|  **Január až máj 2017** | **286** | 🡇 | **-80,1** | **667** | 🡅 | **+39,5** |

Zdroj: Vestník verejného obstarávania, výpočty CEEC Research

Partnermi prieskumu verejných obstarávání sú firmy Hochtief SK, s. r. o., Skanska SK, a. s., HSF System, a. s., Reming Consult, a. s., Doprastav, a. s. a Dopravoprojekt, a. s.

Najnovšie prognózy vývoja stavebného a projektového trhu nájdete na

www.ceec.eu

**Kontakt pre média:**

Ing. Jiří Vacek, Ph.D., MIM
Riaditeľ spoločnosti
CEEC Research s.r.o.
E-mail: vacek@ceec.eu
Tel.: +420 774 325 111

***CEEC Research*** *je najväčšou analytickou spoločnosťou špecializujúcou sa na stavebníctvo, projektový a developerský sektor, strojárenstvo a oblasť verejných zákaziek v krajinách strednej a východnej Európy. Bola založená v roku 2005 a od tej doby bezplatne poskytuje štúdie o aktuálnom stave a očakávanom vývoji v týchto segmentoch v desiatich krajinách strednej a východnej Európy. Všetky štúdie a analýzy CEEC Research sú založené výhradne na údajoch získaných z pravidelných štruktúrovaných interview s kľúčovými predstaviteľmi vybraných najväčších, stredných a malých spoločností.*

***CEEC Research*** *navyše k pravidelným a bezplatným analýzam stavebného, projektového, developerského, strojárenského a verejného sektora tiež organizuje úzko zamerané konferencie, ktorých sa zúčastňujú generálni riaditelia najvýznamnejších stavebných, developerských, projektových a strojárenských spoločností, prezidenti zväzov, cechov a komôr z týchto oblastí, aby diskutovali s najvyššími predstaviteľmi štátu vybraných krajín.*